Anɛ Baiblo ɔ Kɛ E He Kpa Gbi Lo?| Baiblo Mi Sane Bimihi\nKANE NGƐ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Greek Gun Haitian Creole Hausa Hebrew Hiligaynon Hindi Hungarian Iloko Indonesian Italian Japanese Kikamba Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Mongolian Myanmar Nepali Norwegian Nzema Oromo Pangasinan Papiamento (Aruba) Papiamento (Curaçao) Persian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spania Swahili Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Venda Vietnamese Xhosa Yoruba Zulu\nNɔ́ nɛ Baiblo ɔ de\nEe, Baiblo ɔ kɛ e he kpa gbi. Se eko ɔ, Baiblo ɔ mi munyu komɛ ma nyɛ ma ha nɛ o susu kaa Baiblo ɔ kɛ e he kpa we gbi. Ke o ngɛ hlae nɛ o nu ngmamihi kaa jã amɛ a sisi ɔ, moo ngɔ blɔ tsɔɔmihi nɛ nyɛɛ se nɛ ɔmɛ eko kɛ tsu ní:\nSusu nɔ́ nɛ a ngɛ he munyu tue ɔ he. Ke wa susu munyu nɛ nɔ ko ngma a fã ko pɛ he ɔ, wa be sane ɔ tsuo sisi nue nɛ e ma nyɛ maa pee wɔ kaa munyu ɔmɛ kɛ a he kpa we gbi.\nBɔ nɛ ní ngmalɔ ɔ susuɔ níhi he ha. Ke nihi na nɔ́ ko nɛ ya nɔ nɛ a ngɛ he amaniɛ bɔe ɔ, a ma de nɔ́ nɛ ya nɔ ɔ pɛpɛɛpɛ, se eko ɔ, e slo munyunguhi nɛ a ti nɔ tsuaa nɔ kɛ ma tsu ní. Aloo eko ɔ, a ti ni komɛ be oti komɛ a he munyu tue.\nSusu yi nɔ sane nɛ a ngma kɛ kɔ nɔ́ nɛ o ngɛ kanee ɔ he kɛ kusumihi nɛ ngɛ ngɛ jamɛ a be ɔ mi.\nKadi bɔ nɛ a kɛ munyungu komɛ tsu ní ha. Anɛ munyungu nɛ a kɛ tsu ní ɔ daa si ha nɔ́ kpa ko lo?\nMo kadi kaa, a ma nyɛ maa ngɔ nɔ ko biɛ kɛ fɔ nɔ́ ko nɔ nɛ a de ke e nɔ́, se eko ɔ, pi lɛ nitsɛ nɛ e pee. *\nNgɔɔ Baiblo sisi tsɔɔmi nɛ da kɛ tsu ní.\nKoo ngɔ Baiblo tsɔɔmihi kɛ fĩ jami mi tsɔɔmihi loo susumi ko nɛ dɛ ɔ se.\nNɔ hyɛmi níhi nɛ nyɛɛ se nɛ ɔmɛ tsɔɔ bɔ nɛ blɔ tsɔɔmihi nɛ wa wo a ta a maa ye bua mo nɛ o nu Baiblo mi munyuhi komɛ nɛ e peeɔ mo kaa a kɛ a he kpa we gbi ɔ sisi.\n1: Nɔ́ nɛ a ngɛ he munyu tue\nKe Mawu jɔɔ e he ngɛ ligbi kpaago ɔ nɔ ɔ, lɛɛ mɛni blɔ nɔ nɛ e ngɛ ní tsue loloolo? Benɛ a ngma munyu nɛ ji, Mawu “bɔni e he jɔɔmi kɛ je ligbi kpaago ɔ nɔ benɛ e bɔ níhi tsuo gbe nya” nɛ ngɛ Mose kekleekle womi ɔ mi ɔ, níhi tsuo nɛ Mawu bɔ ngɛ zugba nɔ ɔ he munyu a ngɛ tue ɔ nɛ. (1 Mose 2:2-4, NW) Yesu hu de ke, Mawu “ngɛ ní tsue be tsuaa be.” Anɛ munyu nɛ ɔ kɛ nɔ́ nɛ ngɛ Mose kekleekle womi ɔ mi ɔ kɛ a he kpa gbi lo? Ee. Benɛ Yesu ngɛ munyu nɛ ɔ tue ɔ, ní tsumi kpahi nɛ Mawu ngɛ tsue ɔ lɛ e ngɛ tsɔɔe. (Yohane 5:17) Baiblo ɔ nɛ Mawu ha nɛ a ngma, kɛ blɔ tsɔɔmihi nɛ e kɛ haa adesahi ɔ tsuo piɛɛ ní tsumi nɛ e ngɛ tsue ɔ he.—La 20:6; 105:5; 2 Petro 1:21.\n2 kɛ 3: Bɔ nɛ ní ngmalɔ ɔ susuɔ níhi a he ha kɛ yi nɔ sane\nJije Yesu tsa hɛ yuyuilɔ ɔ ngɛ? Luka womi ɔ de ke, Yesu tsa hɛ yuyuilɔ ko benɛ e ‘piɛ bɔɔ nɛ e maa su Yeriko ɔ.’ Mateo hu tu jamɛ a sane ɔ nɔuu he munyu. Mateo womi ɔ de ke, Yesu tsa hɛ yuyuili enyɔ komɛ, nɛ e tsɔɔ kaa sane nɛ ɔ ya nɔ be nɛ Yesu “je Yeriko kɛ yaa a.” (Luka 18:35-43; Mateo 20:29-34) Akɛnɛ e slo bɔ nɛ ní ngmali enyɔ nɛ ɔmɛ tsuo susuɔ níhi a he ha he je ɔ, a ti nɔ tsuaa nɔ tu oti ko nɛ be e nyɛmi nɔ́ mi ɔ he munyu. Mateo tsɔɔ hɛ yuyuili abɔ nɛ ngɛ lejɛ ɔ, nɛ ji enyɔ, se Luka lɛɛ e kɛ e juɛmi ma hɛ yuyuilɔ ɔ nɛ Yesu kɛ lɛ tu munyu ɔ nɔ. Kɛ kɔ he nɛ saneɔ ya nɔ ngɛ ɔ hu he ɔ, nihi nɛ a tsuaa si kɛ hlaa blema níhi a mi ɔ tsɔɔ kaa, ngɛ Yesu be ɔ mi ɔ, Yeriko ma slɔɔto enyɔ lɛ ngɛ. Yeriko ma momo nɛ ji Yuda bi a ma, kɛ Yeriko ehe nɛ ji Roma bi a ma. Ma enyɔ nɛ ɔmɛ a kpɛti kɛ mi maa pee si tomi kake. Eko ɔ, ma enyɔ nɛ ɔmɛ a kpɛti lɛ Yesu pee nyakpɛ nɔ́ nɛ ɔ ngɛ.\n4: Anɛ munyungu nɛ a kɛ tsu ní ɔ daa si ha nɔ́ kpa ko lo?\nAnɛ a ma kpata zugba a hɛ mi lo? Fiɛlɔ 1:4 de ke, ‘zugba a lɛɛ, bɔ nɛ e ngɛ ɔ, jã kɛ̃ e ngɛ; jã kɛ̃ lɛ e maa hi kɛ maa ya neneene.’ Baiblo ɔ he kpa ko hu de ke, ‘zugba a kɛ e mi nɔ́ tsuaa nɔ́ maa sa.’ Ke nihi kane munyu enyɔ nɛ ɔmɛ ɔ, a susuɔ kaa Baiblo ɔ kɛ e he kpa we gbi. (2 Petro 3:10) Ke a kɛ munyungu nɛ ji ‘zugba’ tsu ní ngɛ Baiblo ɔ mi ɔ, be komɛ ɔ e daa si ha wa si bɔlemi dodoe ɔ. Nɛ be komɛ hu e daa si ha nimli adesahi. (1 Mose 1:1; 11:1) Munyungu nɛ ji ‘zugba’ nɛ a kɛ tsu ní ngɛ 2 Petro 3:10 daa si kɛ ha “nihi tsuo nɛ li Mawu, nɛ a ma kpata a hɛ mi” se pi kaa a kɛ la maa sã wa si bɔlemi dodoe ɔ.—2 Petro 3:7.\n5: A ma nyɛ maa ngɔ nɔ ko biɛ kɛ fɔ nɔ́ ko nɔ nɛ a de ke e nɔ́, se eko ɔ, pi lɛ nitsɛ nɛ e pee\nMɛnɔ lɛ e ngɔ asafoatsɛ ɔ ní bimi ɔ kɛ ba fɔ Yesu hɛ mi ngɛ Kapernaum? Mateo 8:5, 6 de ke, asafoatsɛ ɔ nitsɛ lɛ ba Yesu ngɔ. Se Luka 7:3 de ke, asafoatsɛ ɔ tsɔ Yuda ma nimeli komɛ. E ngɛ kaa nɔ́ nɛ munyu nɛ ɔmɛ kɛ a he kpa we gbi mohu lɛɛ, se sisi numi ngɛ he. Asafoatsɛ ɔ ji nɔ nɛ hia yemi kɛ buami ɔ, se e tsɔ ma nimeli ɔmɛ konɛ a kɛ e ní bimi ɔ nɛ ya fɔ Yesu hɛ mi.\n6: Sisi tsɔɔmi nɛ da\nAnɛ wɔ tsuo wa peeɔ yayami lo? Baiblo ɔ tsɔɔ kaa wɔ tsuo wa ná yayami kɛ je Adam nɛ ji kekleekle nyumu ɔ ngɔ kaa gbosi ní. (Roma Bi 5:12) E ngɛ kaa nɔ́ nɛ Baiblo sisi tsɔɔmi komɛ kɛ munyu nɛ ɔ kpa we gbi. A tsɔɔ kaa nɔmlɔ kpakpa “pee we yayami”. (1 Yohane 3:6, The Bible in Basic English; King James Version) Hela peemi munyu nɛ a tsɔɔ sisi ke “yayami” ngɛ 1 Yohane 3:6 tsɔɔ ní peemi ko nɛ yaa nɔ. E slo yayami nɛ wa ná kɛ je Adam ngɔ ɔ ngɛ yayami nɛ nɔ ko jeɔ blɔ peeɔ kɛ gu Mawu mlaahi nɛ e kɛ tsu we ní ɔ he. Enɛ ɔ he ɔ, Baiblo sisi tsɔɔmi komɛ tsɔɔ ngmami nɛ ɔ sisi ngɛ blɔ nɛ da nɔ kaa nɔ ɔ “yɛ nɔ nɛ e pee yayami” aloo “e kɛ yayami peemi pee we e su.”—New World Translation; Phillips.\n7: Koo ngɔ Baiblo tsɔɔmihi kɛ fĩ jami mi tsɔɔmihi loo susumi ko nɛ dɛ ɔ se.\nAnɛ Yesu kɛ Mawu sɔ lo? Yesu de ke: “I kɛ Tsɛ ɔ ni kake ji wɔ.” Pee se ɔ, e de hu ke, “E [Tsɛ ɔ] pe mi.” E ngɛ kaa nɔ́ nɛ munyu enyɔ nɛ ɔmɛ kɛ a he kpa we gbi. (Yohane 10:30; 14:28) Ke wa ngɛ hlae nɛ waa nu ngmami nɛ ɔmɛ a sisi saminya a, e sa nɛ waa susu nɔ́ tutuutu nɛ Baiblo ɔ de ngɛ Yehowa kɛ Yesu he ɔ he. Munyu nɛ ɔmɛ fĩ we Triniti tsɔɔmi ɔ se, ejakaa Triniti tsɔɔmi ɔ pi Baiblo tsɔɔmi. Baiblo ɔ tsɔɔ kaa Yesu Tsɛ, kɛ e Mawu ji Yehowa. Yehowa ji Mawu nɛ Yesu jaa. (Mateo 4:10; Marko 15:34; Yohane 17:3; 20:17; 2 Korinto Bi 1:3) Yesu kɛ Mawu sɔɛ.\nMunyu nɛ Yesu tu ke “I kɛ Tsɛ ɔ ni kake ji wɔ” ɔ tsɔɔ kake peemi nɛ ngɛ e kɛ e Tsɛ, Yehowa Mawu a kpɛti, ejakaa mɛ tsuo a hɛɛ yi mi tomi kake. Pee se ɔ, Yesu de ke: “Tsɛ ɔ kɛ mi pee kake, nɛ imi hu i kɛ Tsɛ ɔ pee kake.” (Yohane 10:38, NW) Yesu ha nɛ kake peemi nɛ ɔ hi e kɛ e se nyɛɛli ɔmɛ hu a kpɛti. E sɔle ha Mawu nɛ e de ngɛ a he ke: ‘O wo ye hɛ mi nyami, nɛ i ha mɛ hu a hɛ mi ba nyami ja nɔuu, konɛ a pee kake kaa bɔ nɛ i kɛ mo ngɛ ɔ. I kɛ mɛ pee kake, nɛ mo hu o kɛ mi pee kake.’—Yohane 17:22, 23.\n^ kk. 8 Kaa nɔ hyɛmi nɔ́ ɔ, womi nɛ ji Encyclopædia Britannica a de ngɛ Taj Mahal mɔ ɔ he ke, “Mughal nɔ yemi ɔ nya da lɔ nɛ a tsɛɛ lɛ ke Shah Jahān ɔ lɛ ma Taj Mahal ɔ.” Se ngɛ anɔkuale mi ɔ, tsa pi lɛ nitsɛ nɛ e kɛ e nine ma tsu ɔ. Encyclopædia Britannica a tsɔɔ kaa, “a bɔ ní tsuli nɛ hiɛ pe 20,000 apaa kɛ ma tsu ɔ.”\nBaiblo ɔ Baiblo Mi Sane Bimihi Nɛ A Ha Heto